Азиатски речни костенурки
Азиатските речни костенурки (Geoemydidae) са семейство влечуги от разред Костенурки (Testudines).

Представителите се характеризират с умерено изпъкнал или по-скоро плосък, овален до продълговат карапакс. Пластронът е голям, рядко може да притежава еластични връзки. Липсва мезопластрон. Шията се прибира вертикално в черупката, като това се отразява анатомично на устройството на първите гръдни прешлени.

Размери 
Карапакса варира от 13 cm (Geoemyda spengleri, Heosemys silvatica) до 80 cm (Orlitia borneensis). Масата може да достигне и до 80 kg.

Разпространение 
Както подсказва името, представителите обитават предимно Азия, но има и видове срещащи се в южна Европа, Централна Америка и северната част на Южна Америка. Семейството има един представител в България:
 Южна блатна костенурка (Mauremys rivulata).

Местообитание 
Обитават предимно водоеми или местности с близост на вода. Повечето видове живеят в сладководни басейни, като някои дори могат да се открият и в планински потоци (Cyclemys dentata, Cuora trifasciata), а други в естуарите на реките (Batagur baska, Callagur borneoensis). Callagur borneoensis е вид, който снася яйцата си по морски плажове, подобно на морските костенурки, което е нетипично за семейството. Geoemyda spengleri, Heosemys silvatica и Pyxidea mouhotii са сухоземни обитатели. Понякога обаче дори в един род местообитанията могат да се различават. Например в род Rhinoclemmys има изцяло сухоземни видове (Rhinoclemmys annulata), както и видове предпочитащи водоеми (Rhinoclemmys annulata).

Репродуктивни особености 
Повечето видове отлагат по-малко от 10 яйца на люпило, но няколко вида отлагат яйца няколко пъти в рамките на един сезон. Сред „рекордьорите“ в семейството са: Geoclemys hamiltoni, която отлага от 18 до 30 яйца, Batagur baska отлага средно 20 яйца, Callagur borneoensis отлага от 15 до 25 яйца на гнездо. Инкубационният период е средно от 3 до 5 месеца.

Начин на хранене 
Повечето видове са растителноядни (Kachuga smithi), или всеядни, но се отличават и типични хищници (родовете Malayemys и Mauremys).

Класификация на семейството до родове 
Семейство Geoemydae (Bataguridae)
 Подсемейство Batagurinae
 Род Batagur – Батагури
 Род Callagur
 Род Chinemys
 Род Furculachelys
 Род Hardella
 Род Hieremys
 Род Kachuga – Палатковидни костенурки
 Род Morenia
 Род Ocadia
 Подсемейство Geoemydinae
 Род Cuora – Шарнирни костенурки
 Род Cyclemys
 Род Geoclemys – Индийски петнисти костенурки
 Род Geoemyda
 Род Heosemys
 Род Leucocephalon - Сулавески горски костенурки
 Род Malayemys
 Род Mauremys
 Род Melanochelys
 Род Notochelys
 Род Orlitia
 Род Pyxidea
 Род Rhinoclemmys
 Род Sacalia
 Род Siebenrockiella

Бележки